මේ අතර, සියළුම පාසල්වල අධ්‍යයන හා අනධ්‍යයන කාර්ය මණ්ඩල ද අද සිට සේවයට වාර්තා කළ යුතු බවට අධ්‍යාපන අමාත්‍යාංශ ලේකම් මහාචාර්ය කපිල පෙරේරා දැනුම් දී තිබුණා.එමෙන්ම, සියලු ම පළාත් අධ්‍යාපන දෙපාර්තමේන්තු, කලාප හා කොට්ඨාශ අධ්‍යාපන කාර්යාලවල නිලධාරීන් මෙන්ම කාර්ය මණ්ඩලය ද සේවයට වාර්තා කළ යුතු බවටයි අමාත්‍යාශ ලේකම්වරයා දැනුම් දී තිබුණේ.කෙසේ වෙතත්, ගුරු - විදුහල්පති වෘත්තීය ක්‍රියාමාර්ගයක් ආරම්භ කර ඇති අවස්ථාවක අධ්‍යයන සහ අනධ්‍යයන කාර්ය මණ්ඩල පාසල් වෙත පැමිණීමෙන් වැළකී සිටින බව වර්ජනයේ නිරත ගුරු සංගම් අධ්‍යාපන අමාත්‍යාංශ ලේකම්වරයා වෙත දැනුම් දී තිබුණා.ලංකා ගුරු සංගමයේ ප්‍රධාන ලේකම් ජෝශෆ් ස්ටාලින් හිරු ප්‍රවෘත්ති අංශයට සඳහන් කළේ අද දින කිසිදු ගුරු - විදුහල්පතිවරයෙකු හෝ අනධ්‍යයන සේවකයෙකු සේවයට වාර්තා කර නොමැති බවයි.මේ අතර, අද සිට සියළුම පොදු ප්‍රවාහන මගී සේවාවන් ද අන්තර් පළාත් අතර ධාවනය වීම ආරම්භ වුණා.දුම්රිය දෙපාර්තමේන්තුව සඳහන් කළේ අන්තර් පළාත් දුම්රිය වාර 15ක් පමණ අද උදෑසන ක්‍රියාත්මක කළ බවයි.ඉදිරියේදීත් අවශ්‍යතාවය අනුව මගීන්ට දුම්රිය ගමන් වාර ප්‍රමාණය වැඩි කිරීමට පියවර ගන්නා බවයි එම දෙපාර්තමේන්තුව සඳහන් කළේ.උදෑසන කාලයේ ක්‍රියාත්මක කළ ආකාරයටම සවස් කාලයේදීත් එම දුම්රිය ධාවනය කිරීමට නියමිතයි.එමෙන්ම, ගමනාගමන මණ්ඩලයට අයත් බස් රථ ධාවනය ද අද සිට ක්‍රියාත්මක කෙරුණ ද ලංකා පෞද්ගලික බස් හිමියන්ගේ සංගමයේ සභාපති ගැමුණු විජේරත්න සඳහන් කළේ අද දින බස් රථ ධාවනය සිදුවයේ සියයට 50ක් පමණ බවයි.කෙසේ වෙතත්, සෞඛ්‍ය අමාත්‍යාංශයේ නියෝජ්‍ය අධ්‍යක්ෂ ජනරාල් විශේෂඥ වෛද්‍ය හේමන්ත හේරත් කොළඹ දී මාධ්‍ය හමුවක් කැදවමින් සඳහන් කළේ රාජ්‍ය සේවයේ සියළුම දෙනා සේවයට කැදවා ඇති මොහොතක දුම්රිය සහ බස් රථවල තදබදයක් පැවති බවයි.